Document ID: 31994R1771

Komisijas Regula (EK) Nr. 1771/94
(1994. gada 19. jūlijs),
ar ko paredz noteikumus dažu savvaļas dzīvnieku sugu kažokādu un gatavo preču ievešanai Kopienā
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes Regulu (EEK) Nr. 3254/91 (1991. gada 4. novembris), ar ko aizliedz Kopienā lietot kāju lamatas un ievest Kopienā noteiktu savvaļas dzīvnieku sugu kažokādas un gatavās preces no valstīm, kurās tos ķer ar kāju lamatām vai slazdošanas metodēm, kas neatbilst starptautiskajiem humānas slazdošanas standartiem [1], un jo īpaši tās 5. pantu,
tā kā pēdējā laikā ir kļuvis skaidrs, ka humānas slazdošanas standartu izstrāde Starptautiskās standartizācijas organizācijās netiks pabeigta līdz 1995. gada vidum;
tā kā šo standartu trūkuma dēļ pašreiz trešām valstīm nav pieejama viena no Padomes Regulas (EEK) Nr. 3254/91 3. panta 1. punktā paredzētajām iespējām vai nu pieņemt attiecīgus normatīvus vai administratīvus aktus, lai aizliegtu izmantot kāju slazdus, vai nodrošinātu to, ka slazdošanas metodes, ko izmanto attiecībā uz minētās regulas I pielikumā uzskaitītajām sugām, atbilst starptautiski atzītiem humānas slazdošanas standartiem; tā kā šo standartu trūkuma dēļ nevar paredzēt negatīvo ietekmi uz attiecīgo trešo valstu iespēju izpildīt Padomes Regulas (EEK) Nr. 3254/91 nosacījumus; tā kā lielākajai daļai valstu nepietiek laika, lai līdz 1995. gada 1. janvārim savu politiku pielāgotu šai situācijai;
tā kā daudzas lielākās kažokādu eksportētājas valstis ir pierādījušas, ka tajās notiek pietiekama attīstība attiecībā uz kāju slazdu izmantošanas atcelšanu un humānu slazdošanas metožu izstrādi;
tā kā šajos apstākļos Padomes Regulas (EEK) Nr. 3254/91 3. panta 1. punktā paredzētā aizlieguma ieviešana 1995. gada 1. janvārī ne tikai negatīvi ietekmētu Starptautiskās standartizācijas organizācijas darbu starptautisku humānas slazdošanas standartu izstrādāšanā, bet arī būtiski samazinātu stimulu trešām valstīm turpināt risināt humānas slazdošanas jautājumu;
tā kā tālab saskaņā ar Padomes Regulas (EEK) Nr. 3254/91 3. panta 2. punktu ir lietderīgi attiecīgo aizliegumu apturēt uz vienu gadu līdz 1995. gada 31. decembrim;
tā kā tādēļ Komisijai pašreiz ir jānosaka, kuras valstis atbilst Padomes Regulas (EEK) Nr. 3254/91 3. panta 1. punkta nosacījumam, kā arī jānosaka 4. pantā paredzētajai apliecināšanai piemērotas formas pietiekamu laiku pirms 1996. gada 1. janvāra;
tā kā šajā regulā paredzētais pasākums ir saskaņā ar tās komitejas viedokli, kas izveidota saskaņā ar 19. pantu Padomes Regulā (EEK) Nr. 3626/82 [2], kurā jaunākie grozījumi izdarīti ar Komisijas Regulu (EEK) Nr. 1534/93 [3],
IR PIEŅĒMUSI ŠO REGULU.
1. pants
1. Aizliegums ievest Kopienā Padomes Regulas (EEK) Nr. 3254/91 I pielikumā uzskaitīto dzīvnieku sugu kažokādas un citas minētās regulas II pielikumā uzskaitītās preces stājas spēkā 1996. gada 1. janvārī.
2. Komisija saskaņā ar Padomes Regulas (EEK) Nr. 3254/91 5. pantā noteikto procedūru līdz 1995. gada 1. septembrim nosaka:
a) kuras valstis atbilst minētās regulas 3. panta 1. punkta nosacījumam;
b) attiecīgās apliecināšanas veidlapas, kas minētas tās pašas regulas 4. pantā.
2. pants
Šī regula stājas spēkā dienā, kad to publicē Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 1994. gada 19. jūlijā

Labels: 1
20